ราคาทองคำปิดพุ่งกว่า 10 ดอลลาร์
สัญญาทองคำตลาดนิวยอร์กปิดพุ่งขึ้นเมื่อคืนนี้ (28 ต.ค.) โดยนักลงทุนเข้าซื้อสัญญาทองคำก่อนที่จะทราบผลการประชุมของธนาคารกลางสหรัฐ (FED) ซึ่งจะมีขึ้นหลังจากตลาดทองคำนิวยอร์กปิดทำการซื้อขายแล้ว 
20 มี.ค. 2560

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 10.3 ดอลลาร์ หรือ 0.88% ปิดที่ระดับ 1,176.10 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 43 เซนต์ หรือ 2.71% ปิดที่ 16.293 ดอลลาร์/ออนซ์, สัญญาพลาตินัมส่งมอบเดือนม.ค.พุ่งขึ้น 23.6 ดอลลาร์ หรือ 2.38% ปิดที่ 1,012.80 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 7.35 ดอลลาร์ หรือ 1.1% ปิดที่ 686.10 ดอลลาร์/ออนซ์
สัญญาทองคำปิดตลาดพุ่งขึ้นเนื่องจากนักลงทุนเข้าซื้อสัญญาทองคำก่อนที่จะทราบผลการประชุมเฟดซึ่งจะมีขึ้นหลังจากตลาดปิดทำการซื้อขายแล้ว อย่างไรก็ตาม สัญญาทองคำร่วงลงสู่ระดับ 1,162 ดอลลาร์/ออนซ์ในการซื้อขายทางระบบอิเล็กทรอนิก หลังจากคณะกรรมการกำหนดนโยบายการเงิน (FOMC) ของธนาคารกลางสหรัฐได้ส่งสัญญาณในการประชุมครั้งล่าสุดซึ่งเสร็จสิ้นเมื่อวานนี้ว่า เฟดจะพิจารณาการปรับขึ้นอัตราดอกเบี้ยในการประชุมครั้งต่อไปในเดือนธ.ค.
ขณะที่นักลงทุนจับตาดูข้อมูลเศรษฐกิจที่สำคัญของสหรัฐในสัปดาห์นี้ รวมถึงจำนวนผู้ขอรับสวัสดิการว่างงานครั้งแรกรายสัปดาห์, ประมาณการครั้งแรกจีดีพีช่วงไตรมาส 3/2558, ยอดทำสัญญาขายบ้านที่รอปิดการขาย (pending home sales) เดือนก.ย., ข้อมูลรายได้-การบริโภคส่วนบุคคลเดือนก.ย., ดัชนีผู้จัดการฝ่ายจัดซื้อ (PMI) เขตชิคาโกเดือนต.ค., ดัชนีความเชื่อมั่นผู้บริโภคช่วงท้ายเดือนต.ค.จากมหาวิทยาลัยมิชิแกน